Battleship

Battleship on Peter Bergin ohjaama ja Universal Picturesin julkaisema yhdysvaltalainen science fiction -tyylinen sotaelokuva vuodelta 2012. Elokuvassa esiintyy muun muassa Taylor Kitsch, Alexander Skarsgård, Brooklyn Decker, Rihanna ja Liam Neeson. Elokuvan maailmanensi-ilta oli Japanin Tokiossa 3. huhtikuuta.

Juoni 
Nasa löytää vuonna 2005 olosuhteiltaan Maata muistuttavan planeetan, jossa esiintyy mahdollisesti älykästä elämää. Nasa lähettää sinne voimakkaan signaalin Havaijilla sijaitsevalta radioteleskooppiasemalta. Samaan aikaan lahjakas mutta luonteeltaan kuriton Alex Hopper yrittää tehdä erääseen naiseen vaikutuksen hakemalla tälle kanaburriton. Hän murtautuu lähikauppaan ja poliisi pysäyttää hänet etälamauttimella. Alexin vanhempi veli, merivoimien upseeri Stone Hopper yrittää antaa hänelle uuden suunnan pakottamalla hänet liittymään Yhdysvaltain laivastoon.

Siirryttäessä vuoteen 2012, Alex on sekä valmistunut luutnantiksi että ryhtynyt ohjushävittäjäalus USS John Paul Jonesin kapteeniksi. Hänen veljensä Stone toimii komentajana aluksella USS Sampson. Alex on suhteessa Samantha Shanen kanssa, naisen johon hän oli yrittänyt tehdä vaikutuksen seitsemän vuotta aikaisemmin. Alex haluaisi mennä naimisiin Samanthan kanssa, mutta pelkää kysyä naimalupaa tämän isältä, joka on Tyynenmeren laivaston komentaja ja vara-amiraali Shane. Alex tappelee monikansallisessa merivoimien harjoituksessa RIMPACissa kapteeni Nagatan kanssa, minkä seurauksena Shane läksyttää häntä. Myöhemmin Alex saa tietää veljeltään, että hänet saatetaan erottaa RIMPACin lopussa. Samaan aikaan Samantha menee vaeltamaan Havaijilla sijaitsevalle Oahun saarelle sotaveteraani Mick Canalesin kanssa, jonka molemmat jalat on amputoitu. Samantha auttaa Mickiä sopeutumaan proteesijalkoihinsa.

Pieni vieraiden avaruusalusten laivasto saapuu Maahan Nasan lähettämän signaalin houkuttelemana. Yksi aluksista törmää satelliittiin ja syöksyy Hongkongiin, mutta loput neljä laskeutuvat mereen Havaijin lähistölle. Alukset USS Sampson, USS John Paul Jones ja japanilainen hävittäjä Myōkō lähetetään tutkimaan tapahtunutta. Ne joutuvat ansaan, kun yksi avaruusaluksista aktivoi läpitunkemattoman voimakentän Havaijin ympärille. Toinen avaruusalus hyökkää tuhoamalla USS Sampsonin ja Myōkōn sekä vahingoittamalla USS John Paul Jonesia, jossa Alex joutuu komentajaksi. Vaikka hän haluaisi ensin hyökätä avaruusalusta vastaan kostoksi veljensä Stonen kuolemasta, hän keskeyttää hyökkäyksen ja lähtee hakemaan eloonjääneitä Myōkōlta.

Vaikka avaruusalukset eivät näy tutkassa tai kaikuluotaimessa, kapteeni Nagata toteaa, että tsunamivaroitusjärjestelmän poijuja voitaisiin käyttää avaruusolentojen alusten seuraamiseen näiden tuottaessa liikkuessaan vedenpinnan korkeusvaihteluita. Avaruusolennot ja yhdysvaltalaiset ottavat yhteen yöllä. Yksi avaruusolento otetaan kiinni vedestä, ja niiden huomataan olevan erittäin herkkiä auringonvalolle. Alex houkuttelee laivallaan avaruusaluksen rannan lähettyville, jossa hän ja kapteeni Nagata ampuvat sen komentosillan ikkunat rikki panssarin läpäisevillä ammuksilla, minkä myötä avaruusolennot kyetään sokaisemaan auringonvalolla. Sekä alus USS John Paul Jones että avaruusolentojen alus tuhoutuvat taistelussa.

Samaan aikaan joukko avaruusolentojen sotilaita ja tiedemiehiä on laskeutunut Oahulle tarkoituksenaan käyttää Nasan lähettimiä sekä satelliittia omiin viestintätarkoituksiinsa. Samantha ja Mick välttävät kiinnijäämisen täpärästi. He törmäävät pakenevaan Nasan tiedemieheen. Samantha ottaa yhteyttä Alexiin ja varoittaa häntä. Koska USS John Paul Jones on tuhoutunut, pelastuneiden on palattava tukikohtaan ja otettava käyttöön sotalaiva USS Missouri. Vaikka se onkin museolaiva, Alex ja hänen miehistönsä onnistuvat huoltamaan sen käyttökuntoon veteraanien avustuksella. Laiva tuhoaa voimakenttää päällä pitävän avaruusaluksen. Alex ampuu viimeisen ammuksen Nasan tukikohtaan ja tuhoaa samalla avaruusolennot viestintälaitteineen sekä radioteleskoopit. Samalla amiraali Shanen lentotukialuksen hävittäjät saapuvat tuhoamaan viimeisen avaruusaluksen.

Maailman pelastaneet sankarit palkitaan rannalla. Alex pyytää seremonian jälkeen amiraali Shanelta tämän tyttären Samanthan kättä. Shane kieltäytyy ensin, mutta pyytää sitten Alexin keskustelemaan ”antautumisestaan” lounaalle.

Roolit

Lähteet 

Yhdysvaltalaiset sotaelokuvat
Yhdysvaltalaiset tieteiselokuvat
Vuoden 2012 yhdysvaltalaiset elokuvat
Peter Bergin ohjaamat elokuvat